**Akif Azalp**

 **Şəhid öygüsü**

 (“*Əruz həmlələri” silsiləsindən)*

*Qarabağ müharibələrində Haqqa qovuşan bütün şəhidlərin müqəddəs ruhuna sonsuz ehtiramla!:*

Taleyi qan-qadaya yoğrulu yurd torpağının

Nə qədər göz yaşı var, bir elə şəhid qanı var.

Yerin üstündə yığıb zülmünü qəddar yağının,

Yerin altından atəş püskürən öz tüğyanı var!

Bu Vətən yavrusunun əfsanədə yoxdu tayı,

Şan yazır, yer o yana, göydə könüllər yaxaraq!

Zəfərində yenə “Ya Heydəri-kərrə!” harayı,

Yıxılır köksünə bir bayrağı bərk-bərk sıxaraq!

Nəsib olmuş bu səfər öygü demək bəxti mənə,

Döz bir az, ey Basatım, dözməlidir qurd ürəyin!

Nə qənim, hətta ölüm tək bata bilməzdi sənə,

Gözü düşmüş, görünür, göydəki qısqanc mələyin!

Son anında belə şən zillənib, ərşə tələsən

Bu mübarək baxışı mən necə vəsf eyləməyim?!

Vurub atdıqca külək, qanlı yaran üstə əsən,

Qan-qızıl köynəyini mən necə bayraq deməyim?!

Duymamış bunca qürur xalq otuz ildən bu yana,

Ruhuna, gör, nə qədər təşnədi ki ərşi-əla,

Doymamış sehrinə bir yerdə Vətən adlı ana,

Göydə didarın üçün intizar Allah Təala!

O bilir təkcə bu eşq səndə yaranmış haradan,

Naümid etdimi heç bircə kərə ümmətini?!

Səni yurda hələ çox qaytaracaqdır Yaradan,

Qorumaqdan ötəri yer üzünün cənnətini!